A politica d'o Gubierno d'Aleixandre III sobre os chodigos yera que: «Un tercio d'os chodigos se convertirá, un tercio emigrará, y un tercio morirá». Asinas, en 1881 bi habió más de 100 pogroms en l'Imperio Ruso: os prencipals pogroms estioron os d'as ciudatz d'Elisabethgrad (hue Kirovohrad) o 15 d'abril de 1881; de Kiev o 26 d'abril; d'Odessa dende o 3 dica o 5 de mayo; de Varsovia, que yera en ixas envueltas una ciudat rusa, dende aviento de 1881 dica chinero de 1882; y de Balta o 22 de marzo de 1882. As comunidatz cristianas locals, aduyatas y incitatas por a propia Policía zarista, atacoron as comunidatz chodigas con l'aprobación d'as autoridatz cevils y relichiosas. Amás d'as destruccions y espullamientos d'os biens propiedat d'os chodigos, bi habió violacionss y mortaleras. As tropas de l'exercito regular plegoron ta os lugars d'os pogroms dos u tres días dimpués de prencipiar as accions (quan en atros casos de problemas socials a suya plegata yera immediata). Antiparte, o Gubierno ruso emplegaba os pogroms ta limitar os dreitos economicos y socials d'os chodigos y ta forachitar-los d'as ciudatz.